വിവാഹത്തിനും വിവാഹമോചനത്തിനും മതേതര നിയമം ആവശ്യമാണെന്നു ഹൈക്കോടതി കൊച്ചി: വിവാഹത്തിനും വിവാഹമോചനത്തിനുമായി എല്ലാ സമുദായത്തിനും ബാധകമായ തരത്തിലുള്ള മതേതര നിയമം കാലഘട്ടത്തിന്റെ ആവശ്യമാണെന്നു ഹൈക്കോടതി. ഭാര്യയുമായുള്ള വിവാഹമോചനം അനുവദിച്ച കുടുംബക്കോടതി ഉത്തരവ് ചോദ്യം ചെയ്യുന്ന അപ്പീല് തള്ളിയാണു ഡിവിഷന് ബെഞ്ചിന്റെ നിരീക്ഷണം. രാജ്യത്ത് നിലവിലുള്ള വിവാഹനിയമത്തില് ഉടച്ചുവാര്ക്കലിനു സമയമായെന്നും ജസ്റ്റീസ് എ. മുഹമ്മദ് മുഷ്താഖ്, ജസ്റ്റീസ് ഡോ. കൗസര് എടപ്പഗത്ത് എന്നിവരടങ്ങുന്ന ഡിവിഷന് ബെഞ്ച് വ്യക്തമാക്കി.വിവാഹം ദമ്ബതികളുടെ തെരഞ്ഞടുപ്പാണെന്നു കരുതി ദുരിതം തെരഞ്ഞെടുക്കേണ്ട കാര്യമില്ലെന്നു കോടതി പറഞ്ഞു. വിവാഹമോചനം നിഷേധിച്ച് ദുരിതം തുടരട്ടെയെന്നു നിര്ദേശിക്കാനോ അടിച്ചേല്പ്പിക്കാനോ നിയമത്തിനാവില്ല. വ്യക്തികളുടെ തീരുമാനത്തിനുമേല് കോടതികളുടെ അധികാരം പ്രയോഗിക്കുകയല്ല, സ്വന്തം ഇഷ്ടത്തിനനുസരിച്ച് തീരുമാനമെടുക്കാനുള്ള സഹായമാണു കോടതികള് നല്കേണ്ടത്. അതിനാല്, വ്യക്തിയുടെ ഇഷ്ടപ്രകാരം വിവാഹമോചന തീരുമാനമെടുക്കാന് സാധ്യമാകുന്ന വിധം ചട്ടക്കൂടുള്ള വിവാഹമോചന നിയമമാണു വേണ്ടതെന്നും കോടതി പറഞ്ഞു.